2
MİRZƏ İBRAHİMOV
(1911- 1993)
• Mirzə İbrahimov xalqın sevimlisidir, təcrübəli bir yazıçıdır. Onun qələmindən çıxan bütün əsərlər maraqla oxunur. O, müxtəlif həyat hadisələrini, fərqli taleyi olan insanları elə ustalıqla təsvir və təqdim edir ki, oxucu bunlara laqeyd qala bilmir, özünü təsvir olunanların yanında hiss edir.
Sabit Rəhman

#### Yada salın

1. Cənubi Azərbaycanda baş vermiş milli azadlıq hərəkatına həsr olunan hansı əsərlərlə tanışsınz?
2. Belə əsərlərdə diqqətinizi ən çox çəkən nə olub?

#### Düşünün

1. Cənubi Azərbaycanda milli azadlıq hərəkatının və onun qurbanlarının yazıçılarımızı daim düşündürməsinə səbəb, sizcə, nədir?

#### Oxuda aydınlaşdırın

1. Əsərdə tanış olmayan sözlərin mənasını lüğətlərin, sorğu kitablarının köməyi ilə aydınlaşdırın.
2. Əsərdəki bədii təsvir və ifadə vasitələrini müəyyənləşdirin.

#### GƏLƏCƏK GÜN

(romandan parçalar)
••• I •••

Bütün günü hər tərəfə od ələyən günəş təzəcə batmışdı.

Firidun xırmanın qırağında, hələ döyülməmiş buğda tayasının yanında uzanmışdı. O, isti gün və ağır zəhmətdən sonra gözünü mavi boşluqlara dikib düşünürdü.

Firidunun gözlərində həyatın ağır və əzablı səhnələri canlanırdı. Uşaqlığı... Ata və anasının ölümü... Tehran həyatı... Sonra Təbriz... Bu xatirələr içərisində, nədənsə, Tehranın əsl bir cəhənnəmi andıran isti günləri və boğucu axşamları xəyalından çəkilmirdi.

Firidun orada həmişə özünü qəfəsdəki quş kimi hiss edirdi. Bu xatirə qarşısında ona Azərbaycanın ağaclı və sulu kəndləri, yazda yaşıl xalı döşənmiş kimi səfalı çəmənləri və dağları həqiqi bir cənnət kimi görünürdü. O, çaxmaq qığılcımı kimi ani olaraq qəlbində baş qaldıran bir məhəbbətlə təzəcə biçilmiş, taxıl qoxusu verən yumşaq və doğma torpağı qucaqladı, üzünü ona sürtdü. Gözlərindən iki damcı yaş süzülərək yerə düşdü.

Firidun Təbrizin qərbində, Səhənd dağının ətəklərinə düşmüş bağ-bağatı və dadlı meyvələri ilə məşhur Azərşəhrdə anadan olmuşdu. Bir tərəfdən Urmi gölü, o biri tərəfdən daima başı qarlı Səhənd dağı silsiləsi ilə əhatə olunmuş Azərşəhr təbiətin gözəl və səfalı guşələrindən biridir.

Firidunun atası Təbrizin tacirlərindən birinin Azərşəhrdəki malikanəsində bağbanlıq edərdi.

Firidun xırda bir daxmada dünyaya gəlmişdi. Bu, hündür divarla hasarlanmış, göz işlədikcə uzanan bağın darvazaları yanındakı ikigözlü palçıq daxma idi. Firidunun