2
ANAR
(1938)
• O, zəngin yaradıcılıq yolu keçmiş, keçən əsrin 60-cı illərindən başlayaraq, yalnız bədii nəsr sahəsində deyil, həm də dramaturgiya, kino, ədəbi tənqid və ədəbiyyatşünaslıq sahəsində səmərəli fəaliyyət göstərmişdir.
Yazıçının əsərlərində müasir insanın həyatı, gündəlik qayğıları, mürəkkəb həyati proseslərin axarında özünü dərk etməsi təsvir olunmuşdur.
Şamil Salmanov

#### Yada salın

1. Ailə münasibətlərinin geniş əks olunduğu hansı əsərləri xatırlayırsınız?
2. Həmin əsərlərdə hansı fikirlər diqqətinizi daha çox cəlb edib?

#### Düşünün

1. “Övladın ömrü valideyn ömrünün davamıdır” cümləsində ifadə olunmuş fikri necə başa düşürsünüz?

#### Oxuda aydınlaşdırın

1. Əsərdə tanış olmayan sözlərin mənasını lüğətlərin, sorğu kitablarının köməyi ilə aydınlaşdırın.
2. Əsərdəki bədii təsvir və ifadə vasitələrini müəyyənləşdirin.

#### KEÇƏN İLİN SON GECƏSİ

(İkihissəli pyes, ixtisarla)
İştirak edirlər:
Həmidə xala - 50-51 yaşlarında.
Rüstəm - onun oğlu, 22 yaşında.
Dilarə - onun qızı, 17 yaşında.
Tofiq - onun oğlu, 15 yaşında.
Gülarə - onun qızı, 25 yaşında.
Süleyman - Gülarənin əri.
Vaqif - Gülarənin oğlu, 5 yaşında.
Çingiz - Tofiqin yoldaşı
Şamil - Tofiqin yoldaşı.
Leyla - Dilarənin rəfiqəsi.
Kamilə - Rüstəmin nişanlısı.
Səkinə xala - qonşu qadın,
45-46 yaşlarında.
Eynəkli kişi.
Televiziya diktoru.
Telefondan gələn səslər, Tofiqin
yoldaşları, küçədən keçənlər.
Hadisə bizim günlərdə Bakıda cərəyan edir.

#### Birinci hissə

Böyük səhnə pərdəsi açıqdır. Onun yerinə başqa bir pərdə asılmışdır. Bu pərdənin üzərində şəkil çəkilmişdir - çilçıraqlı Bakı gecəsi. Evlərin, küçələrin ulduz-ulduz işıqları, dənizdə rəngbərəng işıq siqnalları. Ön planda Nərimanov prospektinin yeni binalarından biri. Binanın üçüncü mərtəbəsindəki mənzilin balkonu qabağa çıxıb. Evin birinci mərtəbəsində ərzaq mağazası yerləşir. Biz mağazanın qapısından girib-çıxan adamları görürük. Həmidə xala balkona çıxır, üzünü qonşu balkona tutub çağırır.