####

#### “İkinci Dünya müharibəsi, şəxsiyyətə pərəstiş və mülayimləşmə dövründə ədəbiyyat ”
bölməsi üzrə

Nigar Rəfibəyli

#### VƏTƏN QIZLARI

Ey vətənin alnıaçıq, südü təmiz, mərd anası,
Bizim yaşıl obaların cəsur qızı, şux sonası.
Ana vətən çox görmüşdür sənin böyük hünərini,
Gah sulardan, gah göylərdən almış sənin xəbərini.
Şahin kimi qanadlanıb sən uçmusan havalarda,
Vətən üçün aslan kimi vuruşmusan davalarda.
Sən bir igid dənizçisən, hökm etmisən dənizlərə,
Bir quş kimi paraşütlə atılmısan göydən yerə.
Kəndlərə elm aparıbsan gənc bir müəllim kimi sən,
Həkim olub uzun illər elə xidmət eləmisən.
Sən sürmüsən traktoru torpaqları yara-yara,
Sən hərəkət öyrətmisən uzun yolda qatarlara.
Ana yurdun xilaskarı, o tunc, polad qollu ərlər
Sənin təmiz südün ilə bəslənərək böyümüşlər.
Sən nəsillər böyüdərək, qəhrəmanlar yetirmisən,
Cavanşirə, Koroğluya süd vermisən döşlərindən.
Sənin adın qalibiyyət şüarıyla birgə gedir,
Həyat səni alqışlayır, tarix səni təqdir edir.
Fidan kimi bəsləyərək, əzizləmiş səni vətən,
Bu gün ona öz borcunu dönə-dönə verməlisən.
Gözüqanlı bir canavar hücum çəkmiş torpağına,
Göz dikmişdir qarı düşmən sənin isti ocağına.
Viran qoyub obaları, tikir zülmün qalasını,
Mələr qoyub ayrı salır analardan balasını.
Ana kini müdhiş olur, bunu bilsin azğın düşmən
Can qurtara bilməyəcək sənin aslan qəzəbindən.
Üç oğlunu yola saldın, heç gözlərin yaşarmadı,
Ana qəlbi kövrəlsə də, ağlamağı bacarmadı...
Kiçik qızın çantasını alıb yola düşdü haman
O heç geri qalardımı üç istəkli qardaşından?!