#### DÜNYA ƏDƏBİYYATI

ERNEST HEMİNQUEY
(1899- 1961)
• “Yazıçının vəzifəsi dəyişməzdir. O özü dəyişir, amma onun vəzifəsi olduğu kimi qalır. Bu da ondan ibarətdir ki, həmişə həqiqəti yazasan, həqiqətin nədən ibarət olduğunu başa düşəsən, onu elə ifadə edəsən ki, bu həqiqət oxucunun şüuruna onun öz təcrübəsinin bir parçası kimi daxil olsun”.

#### Yada salın

1. Yenilməz, böyük iradə sahibi olan ədəbi qəhrəmanların iştirak etdiyi hansı əsərləri xatırlayırsınız?
2. Belə ədəbi qəhrəmanlar diqqətinizi hansı cəhətlərinə görə cəlb edib?

#### Düşünün

1. “İnsanın məğlubiyyəti yalnız müvəqqəti ola bilər” fikrini doğru saymaq olarmı?

#### Oxuda aydınlaşdırın

1. Əsərdə tanış olmayan sözlərin mənasını lüğətlərin, sorğu kitablarının köməyi ilə aydınlaşdırın.
2. Əsərdəki bədii təsvir və ifadə vasitələrini müəyyənləşdirin.

#### QOCA VƏ DƏNİZ

(ixtisarla)
••• I •••

O, ikiavarlı balaca qayıqda Qolfstrimdə təkbaşına balıq tuturdu. Düz səksən dörd gün idi ki, dənizə gedir, hər dəfə də əliboş qayıdırdı. İlk qırx gün ərzində balaca oğlan da qoca ilə bərabər getmişdi. Sonra oğlanın valideynləri onu başa saldılar ki, qoca balıqçı uğursuz adamdır. O da ata-anasının təkidi ilə qocadan ayrılıb başqa qayığa getdi, özü də birinci həftə ərzində üç iri balıq gətirdi. Qoca balıqçının halı oğlanı yaman kədərləndirirdi. Hər gün əliboş qayıdanda uşağın ona yazığı gəlirdi. O, hər axşam sahilə gedib qocaya qayıqdan şeylərini - kəndirləri, yelkən dolanmış dor

- Uşağın qoca balıqçıya
  böyük rəğbət
  bəsləməsinə səbəb,
  sizcə, nədir?
- Bu təsvir yazıçının hansı
  niyyətini ifadə edir?

ağacını, ya da nizəni daşımağa kömək edirdi. Yelkən başdan-başa yamaq içində idi. Dor ağacına sarınmış bu köhnə yelkən dəfələrlə məğlubiyyətlərə düçar olmuş alay bayrağına oxşayırdı.

Usanmış, yorğun qoca balıqçı çox arıq idi, peysərini dərin qırışlar örtmüşdü. Qonur rəngə çalan yanaqlarını ləkələr bürümüşdü. Ləkələr hər iki yanağı boyu sifəti ilə üzüaşağı, boynuna qədər yayılırdı.