2
Deyir, bu istedaddır, niyə şikəst eləyirsən? Qəzənfər də daha onun üzünə ağ olmamışdı. Demişdi, özü bilər, mənə də dedi ki, özün bil. Həvəsin var, oxu. Həvəsim var idi, amma imkanım hardaydı? Dörd uşaq böyütmək asandır? Oxumağa macal olacaqdı?
Səkinə: Fikir eləmə, Həmidə bacı, deməli, qismət deyilmiş. İndi, allah qoysa, Dilarə sənin payına da böyük artist olar.
Həmidə: Təki olsun. Görürsən, hərdən Dilarənin notlan keçir əlimə, bütün cavanlığım gəlir bircə-bircə durur gözümün qabağında, çəkilirəm bir bucağa, doyunca ağlayıb ürəyimi boşaldıram. Eh, nə isə... Təki bu uşaqlar bir yana çıxsınlar, qalan hamısı düzələr. Yəni böyüklərdən arxayınam. Gülarayla Rüstəm daha öz başlarını özləri dolandırır, bir bu balacaları - Tofiqnən bunu da oxutdurub başa çatdırsaydım, rahat ölərdim.
Səkinə: Boşla görək, ay Həmidə bacı, ölmək-zad nədir? Hələ nəvənin toyunda sındırıb oynayacaqsan, nəvən neçə yaşındadır?
Həmidə: Qadasın alım onun, beş yaşındadır, elə şirin baladır ki.
Səkinə: Allah saxlasın.
Həmidə: Allah səninkiləri saxlasın.
I pərdənin sonluğunun qısa məzmunu.
Həmidə xala Səkinəyə sevinclə övladlarının hamısının Yeni ili öz evlərində onunla birlikdə keçirəcəklərini deyir. Tofiq, Şamil, Çingiz telefon budkasına keçib dostlarına zəng edəndə eynəkli kişi onları danlayıb budkadan çıxarır. Özü telefonla zəng edir. Tofiq və dostlan Rüstəmin nişanlısı ilə küsülü olduğunu, Yeni il axşamı evdə qalacağını bilib pərt olurlar. Onlar öz dostlarına zəng edib Yeni ili ata-anası evdə olmayan Vaqifgildə qarşılamaq qərarına gəlirlər.
Şamil, Tofiq və Çingiz görüşüb gedirlər, Həmidə xala onları ötürür. Qapı çırpılır. Pərdə düşür. Həmidə xala pərdənin qabağındakı eyvana çıxır. Tofiq, Çingiz və Şamil binanın qapısından çıxırlar, dönüb Həmidə xalaya əl eləyirlər, tamaşa salonuna düşüb gedirlər.
p ə r d ə

#### İkinci hissə

Yenə həmin otaq. Dilarə piano arxasında mahnı oxuyur. Həmidə mətbəxdən gəlib heyran-heyran ona qulaq asır.

Qapının zəngi çalınır. Həmidə xala qapıya getmək istəyir. Dilarə onu qabaqlayır, qaçıb qapını açır. Dəhlizdən səslər eşidilir.

Həmidə: Gəlin, gəlin, xoş gəlmisiniz. Ay Allah, mən bu Vaqif balama qurban olum.
Gülarə: Xoş gördük, ana.
Süleyman: Axşamınız xeyir, Həmidə xala.

Həmidə xala, Süleyman, Gülarə, Dilarə otağa keçirlər. Balaca Vaqif Süleymanın qucağındadır. Gülarə onun paltosunu çıxarır. Həmidə xala əl-ayağa düşür, cəld döşlüyünü açır, stulları düzəldir, süfrəni salır.