1
ƏHMƏD CAVAD
(1892 - 1937)
• O, Azərbaycan poeziyasının özünəməxsus ədəbi taleyi, sənətdə orijinal yolu olan nadir simalarından biridir.
Ə.Cavad ümumşərq islam zehniyyətinə, ümumtürk mənəvi qaynaqlarına, xüsusən də erkən orta əsrlərdən üzü bəri davam edib gələn anadilli şeirimizə dərindən bələd idi.
Bəkir Nəbiyev

#### Yada salın

- Dövlət rəmzləri haqqında yazılmış hansı əsərlərlə tanışsınız?
- Bu əsərlərdə diqqətinizi daha çox çəkən nə olub?

#### Düşünün

- Azərbaycanın Dövlət Bayrağına həsr olunan əsərlərdə hansı məsələlərə önəm verilməsini əhəmiyyətli hesab edirsiniz?

#### Oxuda aydınlaşdırın

- Əsərdə tanış olmayan sözlərin mənasını lüğətlərin, sorğu kitablarının
köməyi ilə aydınlaşdırın.
- Əsərdəki bədii təsvir və ifadə vasitələrini müəyyənləşdirin.

#### AZƏRBAYCAN BAYRAĞINA

Türküstan yelləri öpüb alnını,
Söyləyir dərdini sana, bayrağım!
Üçrəngli əksini Quzğun dənizdən
Ərməğan yollasın yara, bayrağım!
Gedərkən Turana çıxdın qarşıma,
Kölgən dövlət quşu, qondu başıma.
İzin ver gözümdə coşan yaşıma,
Dinlətsin dərdini aha, bayrağım!
Qayi xan soyundan aldığın rəngi,
Qucamış Elxanla müsəlman bəgi.
Elxanın övladı - dinin dirəgi,
Gətirdin könlümə səfa, bayrağım!
Köksümdə tufanlar gəldim irəli,
Öpüm kölgən düşən mübarək yeri,
Allahın yıldızı, o gözəl pəri
Sığınmış qoynunda aya, bayrağım!

#### I dərs

#### M ə z m u n ü z r ə i ş

1. Şeiri fərdi olaraq səssiz oxuyun.
2. İlkin təəssüratınızı siniflə bölüşün.
3. Şeir haqqındakı hiss və düşüncələrinizi ikihissəli gündəlikdə qeyd edin.

   s.s. | Əsərdə diqqətimi daha çox cəlb edənlər | Bunun səbəbi
   1 |  |

4. Eyni, yaxud oxşar fikirdə olduğunuz yoldaşlarınızla kiçik qruplarda birləşib qənaətlərinizi bölüşün.
5. Çıxardığınız nəticələr barədə təqdimatlar etməklə fikir mübadiləsi və müzakirə aparın.
6. Mövzulardan birini seçib şifahi təqdimat.
   1. Şeir müəllif haqqında təəssüratıma yeni nə əlavə etdi?
   2. Şeirin məndə daha güclü təəssürat yaradan söz, ifadə, misra və bəndləri hansılardır?

####

#### E v d ə i ş

- Müxtəlif mənbələrdən, digər fənlərdən topladığınız məlumat əsasında “Azərbaycan Xalq Cümhuriyyəti dövründə ədəbiyyatımız” mövzusunda şifahi təqdimata hazırlaşın.