2

6. Kiçik qruplarda birləşib yerinə yetirdiyiniz bütün işlərin nəticələrini müzakirə edin, dəqiqləşdirmə və ümumiləşdirmə aparıb təqdimata hazırlaşın.
7. Gəldiyiniz nəticə ilə bağlı təqdimat əsasında fikir mübadiləsi və müzakirə aparın.

####

#### E v d ə i ş

- #### Mövzulardan birini seçib təqdimata hazırlaşın.

  1. Şeirdəki hansı misraların üzərində daha çox düşündüm?
  2. Şeir mənə hansı əsərləri xatırlatdı?

#### II dərs

#### T ə h l i l ü z r ə i ş

#### • Əsərin təhlilinə hazırlaşın.

1. Mətni oxuyun. Tapşırıqları yerinə yetirərkən ordakı fikirlərdən faydalanın.

Bədii yaradıcılığı və ictimai fəaliyyəti ilə xalqımızın azadlıq mübarizəsinin önündə gedən Xəlil Rza Ulutürk zindana salınmasına, təqib və təzyiqlərə baxmayaraq, tutduğu yoldan dönməmiş, əqidəsinə sadiq qalmışdır. Qarabağın itirilməsi təhlükəsi yarananda o, xalqı silahlanmağa, vətəni müdafiə etməyə, düşmənlə döyüşə səslədi. Bu dövrdə şairin vətəndaşlıq lirikası daha mübariz səciyyə daşımış, həmvətənlərimizin dilinin əzbəri olmuşdur.

Mübarizəyə, döyüşə çağırış, qələbəyə inam ifadə olunan “Qaytar mənim qüdrətimi, Azərbaycan!” şeirinin üzərində müşahidələrinizi davam etdirin, müəllifin müxtəlif mətləblərə münasibətini aydınlaşdırmağa çalışın. Bunun üçün sözlərə, ifadələrə, təsvir və ifadə vasitələrinə diqqət yetirin.

Şairin yaradıcılığı, xüsusən “Qaytar mənim qüdrətimi, Azərbaycan!” şeiri ilə əlaqədar müxtəlif mənbələrdən topladığınız aşağıdakı qəbildən məlumatdan təhlildə istifadə edin.

Xəlil Rza bir vətəndaş, bir insan kimi bütün xüsusiyyətləri ilə daim sevilmişdir. Mən daim onun yaradıcılığına, insanlığına, vətəndaşlığına, ən çox da cəsurluğuna, əyilməzlyinə, öz ideyalarından dönməzliyinə hörmət etmişəm, onu yüksək qiymətləndirmişəm.
Heydər Əliyev
Ümummilli Lider
Xəlil Rza Uluturk ensiklopedik zəkalı alım, böyük ürək sahibidir. Alimlik, şairlik, vətəndaşlıq, qeyrət və hünər onun şəxsiyyətində birləşmişdir, amma hansı tərəfdən baxsan, o, qüdrətli, coşqun, Prometey hünərli şairdir.
Qulu Xəlilli
Azərbaycanın azadlığı və müstəqilliyi yolunda mübarizəni öz yaradıcılıq amalına çevirən Xəlil Rzanın cəsarətli vətəndaşlıq şeirlərində zamanın nəbzi döyünürdü. Keçən əsrin 80-90-cı illərində öz dövrünə sığmayan ictimai fəaliyyəti və mübariz şeirləri Xəlil Rzanı, obrazlı desək, dəryada qopan tufanın azman dalğaları ilə çarpışan fırtına quşuna bənzədirdi. Sarsıntı keçirən imperiyanın öz ömrünü uzatmaq üçün qana susadığı bir vaxtda odlu-atəşli şeirləri ilə qıy vurub hamını ölüm-dirim mübarizəsinə səsləyən Xəlil Rzanın hünərini yalnız döyüşkən nəğməsi ilə qorxunc dalğalara meydan oxuyan fırtına quşunun cəsarətinə bənzətmək olar.
Teymur Əhmədov