ahəng tarazlığı, əsasən, vurğu, intonasiya vasitəsilə təmin edilir. Sərbəst şeir nümunəsi yaratmaq şairdən böyük istedad, sənətkarlıq tələb edir. XX əsr ədəbiyyatımızın görkəmli nümayəndəsi M.Müşfiqin “Tar” əsəri sərbəst şeirin uğurlu nümunələrindəndir.
Oxu, tar, oxu, tar!..
Səsindən ən lətif şeirlər dinləyim.
Oxu, tar, bir qadar!..
Oxu, tar!
Səni kim unudar?
Ey geniş kütlənin acısı, şərbəti -
Alovlu sənəti!

Simvol - symbolon yunan sözüdür, mənası şərti işarə deməkdir. Qədim Yunanıstanda insanları uzaq yerlərdə bir-birini tanımağa imkan verən iki yerə bölünmüş çubuğun bir parçasına simvol deyirmişlər. Bəzən simvol əvəzinə ərəb sözü olan rəmz də işlədilir. Rəmz dedikdə fikri işarə ilə ifadə etmək nəzərdə tutulur. Simvol bədii əsərdə müəyyən fikrin, niyyətin sözlə üstüörtülü şəkildə ifadə olunmasına deyilir. Məsələn, S.Vurğunun “Vaqif” dramında misri qılınc mübarizə simvolu kimi təqdim olunur. Şairin həmin əsərdə Vaqifin Qacara müraciətlə dediyi “Günəşdən gizlənən yarasalardır” misrasında günəş işığın, həyatın, yarasa isə qaranlığın simvolu kimi təsvir edilir.

R.Rzanın “Çinar” şeirində çinar məğrurluğun, əyilməzliyin, torpağa bağlılığın simvolu kimi işlənilir. Bədii ədəbiyyatda tülkü hiyləgərliyin, canavar acgözlüyün, qoyun avamlığın, göyərçin sülhün simvolu kimi təqdim edilir.

Bədii ədəbiyyatda hamı tərəfindən qəbul edilmiş simvollarla yanaşı, istedadlı sənətkarların fərdi yaradıcılığının məhsulu olan simvollar da vardır. Onun mənası sənətkarın poetik dünyasına, təmsil etdiyi ədəbi cərəyanın mahiyyətinə nüfuz etdikdə açılır. Məsələn, Əlibəy Hüseynzadə “qırmızı qaranlıq” deyəndə xalqların işıqlı azadlıq, müstəqillik arzularını boğan qırmızı bayraqlı bolşevik rejiminin şər mənbəyi olduğunu simvolik şəkildə ifadə etmişdir.

Təhkiyə - epik əsərlərdə (əfsanə, nağıl, dastan, təmsil, hekayə) hadisə oxucuya təhkiyə (danışmaq, söyləmək, nağıl etmək) yolu ilə çatdırılır. Əsərdəki hadisələr ya müəllifin, ya da qəhrəmanın dilindən nağıl edilə bilər.

Vulqar sosiologizm - bədii yaradıcılığın (yazıçının) iqtisadi və sinfi münasibətlərdən asılı olduğunu iddia edən baxışlar sistemi.