Səcdə - burada: diz çökmək
Səciyyə - 1. hər hansı bir şeyin və ya hadisənin başqalarından fərqləndirən xüsusiyyəti; xarakter; 2. xasiyyət, təbiət
Səf - sıra
Səfalət - böyük ehtiyac içində yaşama; yoxsulluq və ehtiyacdan çəkilən sıxıntı
Səfil - daimi yaşayış yeri və daimi məşğuliyyəti olmayan, səfalət içərisində yaşayan
Səhəng - su daşımaq üçün misdən və ya gildən qayrılmış qulplu, darboğaz qab; güyüm
Sərə - bitki, ot
Sipər - qoruyucu vasitə, qalxan
Sipərdəkilər - burada: müqavimət göstərənlər
Sovxoz - sovet dövründə dövlət kənd təsərrüfatı müəssisəsi
Sovuruq -taxılı təmizləmək üçün havaya atma
Sükun - sakitlik
Süqut - burada: düşmə
Sövmiə - yaşayış yeri
Sürahi - 1. məhəccər; 2. uzunboğaz şüşə qab
Süs - bəzək, zinət, bər-bəzək
Ş
Şamlıqlar - şam meşələri
Şan - şərəf, şöhrət, iftixar
Şəbnəm - şeh
Şəfqət - mərhəmət, rəhm
Şəmşir - qılınc
Şərafət - şərəf, hörmət
Şlüz - çayda suyu saxlamaq və lazım gəldikdə açıb buraxmaq üçün xüsusi qapı
Şura - burada: dövlətdə, yaxud onun hər hansı sahəsində rəhbər rol oynayan dövlət orqanlarının adı
Şikəstə - məcazi: qəlbi qırılmış, qəlbi yaralı, ürəyi sınmış
T
Tabaqça - enli taxtadan oyulub hazırlanmış enli, uzunsov qab
Tala - meşədə ağacsız, çılpaq yer, sahə, açıqlıq
Taqi-səmavi - səma tağı
Tapqır - atın yəhərinin sürüşməməsi, əyilməməsi üçün döşünün altından keçirilən qayış
Teşi - otdöyən şəklində olan toxuculuq alətidir, nazik bir çubuq vasitəsilə kənd qadınları onu fırladıb, dizləri üzərində topladıqları yunu və ya pambığı əyirirlər.
Təbərrik - 1. Uğur, xoşbəxtlik gətirməsi güman edilən müqəddəs torpaq, su, parça; 2. az tapılan, az ələ düşən şey
Təbi vala - yüksək istedad; coşqun ilham
Təcəddüd - yenilənmə, təzələnmə
Təfavüt - fərq
Təfərrüat - ərəbcə təfərrü sözünün cəmi. 1. Əsas mətləbə az dəxli olan təfsilat, ikinci dərəcəli əhəmiyyəti olan məsələlər, xırda məsələlər; 2. bir şeyin, məsələnin ən kiçik, ən xırda, ən incə cəhətləri
Təfsilat - ərəbcə təfsil sözünün cəmi. Bir işin, hadisənin ən kiçik, ən cüzi təfərrüatı.
Təğyir - dəyişmə, dəyişiklik, dəyişdirmə, başqalaşma
Təhəmmül - dözüm; təhəmmül etmək - dözmək