Müqayisə xarakterli məruzənin üzərində işləyərkən informasiya səciyyəli məruzə ilə bağlı qazandığınız bacarıqları tətbiq etməyi unutmayın. Burada başlıca fərq müqayisənin xüsusiyyətlərinin, tətbiqi qaydalarının diqqət mərkəzində saxlanılmasıdır. Ümumiyyətlə, məruzədə faktlara, rəqəmlərə, sitatlara tez-tez müraciət edilir. Bu isə yazınızın məzmununa və formasına təsirsiz qalmır. Deməli, yazı tərziniz, üslubunuz yeni bir çalar qazanır.

Müqayisə xarakterli mətnin (inşa, esse, məruzə) hansı səviyyədə yerinə yetirildiyini - özünüqiymətləndirməni aşağıdakı meyarlardan istifadə etməklə də müəyyənləşdirmək mümkündür:

- müqayisə obyektlərinin doğru seçilməsi;

- obyektlərin mühüm əlamətlərinin üzərində dayanılması;

- müqayisənin eyni (vahid) əsaslar üzrə aparılması;

- obyektlərin arasındakı əlaqənin açılması;

- obyektlərin arasındakı oxşarlığın, fərqin səbəbinin aydınlaşdırılması;

- müqayisədən nəticənin çıxarılması, ümumiləşdirmənin aparılması.

Məruzə ilə bağlı səkkizinci sinifdə öyrəndiyiniz qiymətləndirmə meyarlarından doqquzuncu sinifdə də istifadə edə bilərsiniz.