- Balıqçılar onların
  əməyi yaşadıqları yer -
  qəsəbə barədə sizdə
  hansı təsəvvür yarandı?

Külək şərqdən əsəndə balıq zavodundan üfunət iyi gəlirdi. Bu gün külək səmtini dəyişmişdi, şimaldan əsirdi, sonra tamam kəsdi, qoxu da azaldı. Günün altında “Terras”da oturmaq adamın xoşuna gəlirdi.

Oğlan dedi:

- Santyaqo...

- Hə, nə olub? - qoca pivə stəkanını əlində tutub dərin fikrə dalmışdı, keçmişləri yadına salırdı.

- İcazə ver, gedim sənin üçün sabaha bir neçə sardina tutum.

- Yox! Lazım deyil. Sən get beysbol oyna. Mən hələ özüm avar çəkə bilirəm. Toru isə Rocelio atar.

- Yox, gedəcəyəm. Madam ki səninlə balığa gedə bilmirəm, qoy başqa işlərdə sənə kömək edim.

- Məni pivəyə qonaq elədiyin üçün çox sağ ol. Maşallah, daha yekə oğlansan.

- Məni birinci dəfə dənizə aparanda neçə yaşım vardı?

- Beş yaşında idin. Az qalmışdı, dənizə düşüb boğulasan. Balığı tutub qayığa çıxardım. Başladı çırpınmağa, az qaldı, qayığı sındırıb tikə-tikə eləsin. Yadındadır?

- Əlbəttə, yadımdadır. Yaman çırpınırdı. Quyruğu ilə elə vurdu ki, qayığın oturacağı sındı. Amma sən də o ki var toppuzla əzişdirdin onu... Məni də götürüb qayığın burnuna tulladın. Özün də təpədən-dırnağa qan içində idin.

- Bu dialoq uşaq haqqın-
  dakı təsəvvürünüzə yeni
  nə əlavə etdi?

- Doğrudanmı, yadında belə yaxşı qalıb, ya mən sonralar nağıl eləyəndə eşitmisən?

- Səninlə dənizə çıxdığım birinci gündən bəri olub- keçən hər şey yadımdadır.

Qoca balıqçı günün altında qalmaqdan qan çəkmiş gözləri ilə oğlanı oxşadı; onun baxışlarından etibar və məhəbbət yağırdı.

••• II •••

Bir az susandan sonra səsində mehribanlıq duyulan qoca astadan dedi:

- Doğma oğlum olsaydın, heç nəyə fikir verməyib riskə gedər, səni özümlə dənizə aparardım, - qoca təəssüfləndi, - heyif ki, başqasının oğlusan, özün də uğurlu qayığa düşmüsən.

- Sardina tutmağa icazə vermirsən?.. Tilova taxılası yemin də yerini bilirəm. Dörd dənəsi bəsimdir.

- Səhər apardığım yem necə var idi, elə də qalır. Qutuda duzun içinə qoymuşam.

- Qoy gedim, dörd dənə təzəsini gətirim.

- Onda bir dənə gətir, - qoca razılaşdı.

- Oğlanın yem gətirmək üçün təkidlə xahiş etməsinə səbəb nə idi?

Oğlan israrla dedi:

- İcazə ver, iki dənə gətirim.

- Yaxşı, iki dənə gətir. Qoy sən deyən olsun, - qoca onun xətrinə dəymək istəmədi, sonra ehtiyatla soruşdu, - olmaya, balıq yemini oğurlamısan?

- Yox, pulla almışam. Girimə keçsəydi, əlbəttə, çırpışdırardım.

- Qonaqlıq üçün sağ ol, - qoca təşəkkür etdi.