RƏSUL RZA
(1910 - 1981)
• O, xalq ədəbiyyatına və klassik ədəbiyyata böyük pərəstiş edən bənzərsiz bir şair, Azərbaycan poeziyasının novatorlarından biridir.
Nazim Hikmət

#### Yada salın

1. İnsanla təbiətin bağlılığına, insanın təbiətə münasibətinə həsr olunmuş hansı əsərləri xatırlayırsınız?
2. Həmin əsərlərdə diqqətinizi daha çox cəlb edən nə olub?

#### Düşünün

1. İnsanın təbiətdə ən qüdrətli olanlarla müqayisə edilməsinə ədəbiyyatda böyük diqqət yetirilməsinin səbəbi, sizcə, nədir?

#### Oxuda aydınlaşdırın

1. Əsərdə tanış olmayan sözlərin mənasını lüğətlərin, sorğu kitablarının köməyi ilə aydınlaşdırın.
2. Şeirdəki bədii təsvir və ifadə vasitələrini müəyyənləşdirin.

#### ÇİNAR ÖMRÜ

(ixtisarla)
Nə payızdı, nə qışdı...
Bir çinar qurumuşdu.
Nə suyunu kəsdilər onun,
nə üstünə kölgə düşdü.
Ağac ayaq üstə qurumuşdu.
Nə yarpaqları saraldı,
saplağı sınmış kimi.
Nə xəzəli töküldü,
yuvasından uçan quş kimi.
Elə bil ki gövdəsi üşümüşdü.
Çinar beş yüz ildən bir az,
bircə yaz
az yaşadı...
Yaşadı, puçurlaya-puçurlaya
bugündən sabaha.
Çinarın ölüm günü
ilk pöhrəsindən,
ilk yarpağından başlamışdı.
Əsr-əsr yaşadı bu ölüm
çinarın budağında,
gövdəsində, kötüyündə.
Ayrılmadı çinardan
bir an da, bir gün də.